《和陆俨山扈从山行二首 其一》
明代·孙承恩

落日重山涌翠波，叨从仙跸寄行窝。云连斗极瞻天近，树隐寒声入夜多。

典礼幸逢窥盛事，宗禋合有继登歌。平原内史今词伯，健笔真能障九河。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。